Foto i video: Index

SPLIĆANI se bune protiv gradnje još jedne crkve. Ova bi se trebala podići u Splitu 3, nekadašnjem "vojnom" kvartu, pa sve ima i jednu simboličku razinu.

Društvo arhitekata Split pozvalo je Splićane da sami odluče što bi htjeli u zoni obuhvata na križanju Ulica Bruna Bušića i Poljičke. Danas je u Gradskoj upravi organizirana javna polemika. Mnogi su zamjerili na terminu koji je onemogućio zaposlene da i oni budu tamo. Sasvim neprimjeren je bio i izbor male dvorane u koju se nagužvalo više od 60 ljudi. Bio je tamo i Ante Svarčić, projektant koji je osmislio Split 3 pa i prostor koji je trenutno predmet rasprave.

Nikakva crkva tu nije bila projektirana, otkrio je Svarčić. Split je na tom mjestu trebao dobiti suvremenu natkrivenu tržnicu koja bi zadovoljila potrebe 50 tisuća stanovnika i rasteretila stari splitski pazar.

Do gradnje, međutim, nije došlo. Izbio je rat, a onda je crkva 1991. godine raspisala natječaj za idejno rješenje pastoralnog centra. Svarčiću nije jasno kako. Još prije 12 godina pozvao je gradske vlasti na razum. Zatražio je da se projekt realizira, a tržnica sagradi. Ništa od toga nije se dogodilo.

Zvonik 40 metara visok, a crkva ni pet metara od prvih zgrada?!

Sada se mijenja DPU, Nadbiskupija je velikodušno poručila da su spremni smanjiti projekt crkve koji je uključivao i klekirat podignut svega 400 metara dalje. Premda donekle smanjen, projekt crkve je i dalje značajnih gabarita. Crkva bi bila visoka 21 metar, a zvonik 40! Ni pet metara od prvih stambenih zgrada.

Predsjednik kotara Split 3, HDZ-ovac Stipe Čogelja, očekivano brani crkvu i kaže da je ispoštivana demokratska procedura.

"Kada su bile izmjene GUP-a, gradski kotar je napravio zbor građana, gdje smo se zajedno aktivirali. Tada nije bilo DAS-a. Kao stanovnici kotara smo se već jednom organizirali. Tada nitko nije ništa rekao protiv crkve. Kada budu išle izmjene GUP-a, opet ćemo raspravljati o potrebama građana", kazao je Čogelja.

Projektant Splita 3: Crkva nije institucija za raspisivanje natječaja

Javna rasprava u gradskoj upravi privukla je i članove Živog zida i stranke Pametno. Smatraju da bi umjesto crkve bolje bilo sagraditi neki društveno korisniji sadržaj poput vrtića, zelene površine, parkirališta ili tržnice.

"Gabariti crkve! 4,70 metara od ruba zgrade! Manje od pet metara", kazala je Ina Šaponjić.

"Gabariti su promašeni", javio se Dragan Žuvela, predsjednik DAS-a.

"Natječaj je obavezujući. Podijeljene su nagrade", stigao je protuargument Grada Splita.

"Ali crkva nije institucija za raspisivanje natječaja", prokomentirao je Svarčić.

"Moramo razgovarati o ovome što je na stolu. A ne što bi udruge građana htjele promijeniti", neumoljiva je bila Branka Mimica, nova šefica ureda za prostorno planiranje Grada Splita.

Bivši MOST-ovac: Živim u blizini crkve pa ne čujem zvona

Na raspravi se pojavio i bivši gradski vijećnik MOST-a Martin Pauk, koji je kao nogometni sudac samoinicijativo na nižerazrednom nogometnom natjecanju održao minutu šutnje za Slobodana Praljka.

"Da se ne lažemo, ovo je sve zbog toga što se gradi crkva. Ja živim u blizini crkve pa ne čujem ta zvona, ali svake prve subote u podne zavijaju sirene. To je deset puta jače od zvonjave crkvenih zvona", kazao je Pauk.

Tomislav Findrik, koordinator Živog zida, kaže kako ljudi na Splitu 3 imaju puno većih problema.

"Imamo tri crkve u krugu 10 minuta hoda. Pitalo se predstavnike stanara kako je došlo do ovog. Oni nemaju pojma. Demokraciju izbjegavate na sve moguće načine", optužio je gradske službenike.

"Javni uvid je trajao 10 dana. Karta generalnog plana stavljena je kao prilog u Slobodnu Dalmaciju. Pisalo se o tome pet dana. Sve je bilo u Banovini. Nakon toga bilo je pet ili šest izmjena plana, a da nitko do sada nije tražio izmjenu namjene. Nije točno da je servirano nedemokratski", branila se Mimica.

Tekst se nastavlja ispod oglasa

Rumora: Dajte referendum

"Radili smo urbanizam bez građana. I crkva Svetog Petra je isto blizu stambenih zgrada, na svega koji metar. Prema načelu subsidijarnosti najviše problema se mora riješiti na najnižoj razini, tamo gdje nastaju. Lokalni referendum je istinit, kvalitetan i dobrodošao za prostorno planiranje", kazao je Lovro Rumora, aktivist Zelenih.

Za referendum se prije njega založio vlasnik obrta s pazara. Kaže da 280 ljudi na tržnici sa strepnjom radi svaki dan razmišljajući o tome gdje će kada bageri počnu orati teren za crkvu.

Ante Svarčić: Tržnica ima 5.700 kvadrata, pokrivena je kao stadion Hajduka

Projektant Ante Svarčić pozdravljen je aplauzom prisutnih. Ukratko je objasnio kako je uopće došlo do toga da se raspravlja o crkvi koja urbanističkim planom iz socijalizma uopće nije bila predviđena.

"Autor sam Ulice Ruđera Boškovića sa svim sadržajima i tržnice na ovoj lokaciji koja je osnovnim urbanističkim projektom Instituta Slovenije dobila prvu nagradu. Po tome su napravljeni svi objekti Ulice Ruđera Boškovića. 746 stanova, garaža od tisuću automobila. Po projektu tržnice izgrađena je prva faza, plato i opskrbna prometnica. Projektirana je za potrebe 50 tisuća ljudi novog grada Splita 3. Tržnica ima 5.700 kvadrata, pokrivena je kao stadion Hajduka, realizaciju je prekinuo Domovinski rat.

Tada crkva raspisuje natječaj, ne znam je li to legalno. Od toga momenta postoje projekti, dopune, detaljni planovi, čitavo vrijeme planovi se rade uz suglasnost Odjela za urbanizam Grada Splita koji vodi uvijek jedan glavni urbanist. Čitavo ovo vrijeme izrade DPU-a govorimo o crkvi. Nisam protiv, ali sam za gradnju tržnice koja će biti korist ovom gradu. Ovo je za grad Split šansa da sagradi tržnicu. Crkava ima, vjernici mogu naći svoju crkvu, ali ne mogu tržnicu gdje im je sve osigurano. Nešto što je urbanistički predviđeno, dobiveno generalnim natječajem za Split 3, nešto što je projektirano, ne može se mijenjati. To je moja primjedba", kazao je Svarčić.

"Tržnica je tu planirana i nadamo se da će biti uskoro izgrađena po projektu", pokušali su iz Grada Splita odobrovoljiti protivnike gradnje crkve.

Sukob pobornika crkve: Ne trebate se pozivati na uboge, nego na naše duhovne potrebe

U jednom trenutku zaiskrilo je između pobornika gradnje crkve. Nediljko Šimić htio je prenijeti informacije s terena.

"Volim pomagati ljudima koji su invalidi. Od tih ljudi dobio sam zamolbu da vam kažem da je ovo za njih najbolja lokacija. Ljudi su plakali, žele da se crkva što prije napravi", kazao je Šimić.

Grubo je prekinut.

"Aj nemoj više govorit. Nemoj. Ja sam za crkvu, a vi me sramotite. Nemojte se pozivati na uboge i invalide. Sramotite se. Ne trebate se pozivati na uboge, nego na naše duhovne potrebe. A ne ovako se samoreklamirati. Ja sam za crkvu, a vi nemojte više govoriti", bučno je opomenut.

"Znate li kakav će život biti ljudima u okolnim zgradama? Klerikat zvoni svaki sat jačinom 80 decibela, a ovo je 20 metara od prvih kuća", bilo je još nezadovoljnika.

"Uputite primjedbu da vidite može li se nešto napraviti sa visinom zvonika. Ne možemo blatiti određene projekte", diplomatski je odgovor arhitekata Grada Splita.

"Otovrili ste i zatvorili raspravu natječajem koji je 1991. godine raspisala crkva"

Svarčić je imao potrebu još nešto kazati moderatorici Grada Splita.

"Sve što mislite, morate im pismeno dostaviti. To je vrlo važno jer diskusija je u eteru. Samo pisano. Idem ća i pozdravljam vas. A vi gospođo ste otvorili i zatvorili raspravu s natječajem koji je 1991. raspisala crkva. Stalno govorite o natječaju i podijeljenim nagradama. Nijednom niste rekli da je za osnovni natječaj Splita 3 Urbanistički institut Slovenije dao nagradu i da je po toj nagradi realizirana većina Splita 3, i Ulica Ruđera Boškovića i započeta gradnja tržnice. Zašto niste spomenuli natječaj Slovenaca? Crkva nije bila predviđena niti jednim kvadratom. Ured za prostorno uređenje nije respektirao urbanističko uređenje Slovenaca. Ovih 30 godina bavite se lokacijom, a znate da postoji rješenje", kazao je Svarčić.

Članovi Živog zida požalili su se još jednom na netransparentnost.

"Dvadeset ljudi nas je zvalo, nitko nije znao za ovo. Ljudi traže vrtiće, zelene površine. Zašto crkva, a ne vrtić? Što vam savjest nalaže? Što bi Isus Krist rekao? Zašto ne napravite pučku kuhinju, zašto crkva ne počne pomagati siromašnima?"